แบงก์ตั้งการ์ดรับลดดอกเบี้ย
กสิกรไทยมั่นใจธนาคารต้องลงตามแน่ไทยพาณิชย์แย้มอาจไม่สนองในทันที
22 พ.ค. 2556

กสิกรไทยมั่นใจธนาคารต้องลงตามแน่ไทยพาณิชย์แย้มอาจไม่สนองในทันที
แบงก์สงวนท่าที แม้กนง. ลดดอกเบี้ยไม่ได้หมายความจะลงตาม ขึ้นกับความต้องการต้นทุนทางการเงิน
นายปรีดี ดาวฉาย กรรมการผู้จัดการ ธนาคารกสิกรไทย กล่าวว่า คาดว่าการประชุมคณะกรรมการนโยบายการเงิน(กนง.) วันที่ 29 พ.ค. จะมีการปรับลดดอกเบี้ยลง 0.25% จากปัจจุบันดอกเบี้ยนโยบายอยู่ที่ 2.75% หลังจาก กนง.ได้คงดอกเบี้ยระดับนี้ตั้งแต่เดือน พ.ย. 2555 เพราะเศรษฐกิจไตรมาสแรกเริ่มแสดงให้เห็นแล้วว่าไม่เป็นไปตามที่คาดหมาย ไตรมาสแรกเติบโต 5.3% จนสำนักงานคณะกรรมการพัฒนาการเศรษฐกิจและสังคมแห่งชาติต้องปรับลดอัตราการเติบโตทางเศรษฐกิจลงจาก 4.55.5% เหลือ 4.25.2%
นายปรีดี กล่าวว่า หาก กนง.ตัดสินใจปรับลดดอกเบี้ยลงมา ก็เชื่อว่าธนาคารพาณิชย์จะมีการปรับลดดอกเบี้ยลงตาม เพราะดอกเบี้ย กนง.เป็นการส่งสัญญาณผ่านไปยังตลาดเงิน 
“ถ้าดอกเบี้ยลด คนก็ยิ่งอยากกู้ คนก็ใช้เงินมากขึ้น ราคาสินทรัพย์ก็อาจปรับขึ้น เช่น คอนโดมิเนียม ดอกเบี้ยนโยบายเป็นการส่งผ่านมายังธนาคารพาณิชย์ที่เป็นตัวกลาง แต่ทั้งหมดอยู่ที่การดูแลสัดส่วนสินเชื่อต่อเงินฝากของแต่ละแห่ง” นายปรีดี กล่าว
อย่างไรก็ตาม ธนาคารจะยังไม่มีการปรับแผนสินเชื่อปีนี้ 911% เป็นการตั้งเป้าหมายเติบโตล้อตามเศรษฐกิจที่คาดว่าจะเติบโต 4.8% ขณะที่สินเชื่อไตรมาสแรกขยายตัว 23% ต้องรอดูเศรษฐกิจไตรมาส 2 ซึ่งคาดว่าอาจปรับขึ้นมาดีขึ้น เพราะเป็นช่วงฤดูกาลที่ไตรมาสแรกสินเชื่อจะเติบโตน้อยและไตรมาสต่อไปจะขยายตัวเพิ่ม
นายปรีดี กล่าวว่า สิ่งที่น่าเป็นห่วงขณะนี้คือ หนี้สินภาคครัวเรือนที่ปรับตัวเพิ่มขึ้นอย่างเห็นได้ชัด สิ่งเหล่านี้ธนาคารแห่งประเทศไทยอาจต้องระมัดระวัง เพราะคุณภาพลูกหนี้รายย่อยอาจไม่ดีเหมือนก่อน 
นายสมิทธ์ พนมยงค์ ผู้ช่วยผู้จัดการใหญ่ สายเงินฝากและการลงทุน ธนาคารไทยพาณิชย์ กล่าวว่า หาก กนง.มีมติลดดอกเบี้ยนโยบายลงก็มีความเป็นไปได้ที่ธนาคารพาณิชย์อาจยังไม่ลดดอกเบี้ยตามในทันทีหรือลดลงในอัตราไม่เท่ากัน เนื่องจากสภาพคล่องในระบบขณะนี้เริ่มตึงตัวตามแนวโน้มสินเชื่อที่ขยายตัว ทำให้ธนาคารพาณิชย์ยังต้องแข่งขันเงินฝากกันรุนแรง
“มีความเป็นไปได้ที่ธนาคารอาจดีเลย์การลดดอกเบี้ยหรือลดไม่เท่าอัตราอ้างอิง ซึ่งในอดีตกรณีที่ กนง.ลดดอกเบี้ยไป สองรอบแล้ว แต่ธนาคารพาณิชย์ยังไม่ลดตามก็เคยเกิดมาแล้ว” นายสมิทธ์ กล่าว